钦定古今图书集成/理学汇编/字学典/第009卷 > 《书同文赋》〈以王化大同书文混一为韵〉王起
## 钦定古今图书集成/理学汇编/字学典/第009卷 > 《书同文赋》〈以王化大同书文混一为韵〉王起

巍巍乎我皇之宅也。寰海无氛，书契同文，宣于小学，
成彼大勋。六艺殊途，考为篆之古史；万邦同德，知结
绳之圣君。于时四方有谧，九区如一。二教翼宣，儒风
洋溢。或简牒而异制，或草隶而殊质。莫不采摭其文，
错综其术。由是日月所烛，舟车所通。布八体而咸若，
合六书而大同。垂露成规，既由近而及远；崩云殊象，
亦自西而徂东。流离翰墨之场，辉映《诗》《书》之阃。或虫
形而交错，或鸟迹以相混。“三坟”八索，何患乎阙疑；二
首六身，或因而知远。况其名臣染翰，行子寓书，昌言
非同而不达，遥思非同而不摅。敷奏或乖，自无惊于
问马；遐迩不壅，固有乐于烹鱼。为学则孚，执艺无诈。
文加点而何有，书尽言而是藉。或笔或削，决百事之
纷拏；如丝如纶，宣一人之教化，则知同文之义。大道
惟昌，合我人则，覃于鬼方，匪来规于率土，将作范于
后王。巧者莫能革其故，暴者无能易其常，则帝羲龙
图，宁务其八卦；史籀虫篆，徒列于三仓。故宜飞声后
代，布德无外，铭锺鼎而勒休，施竹帛而图大，逸少之
能攸著，伯英之妙咸赖信乎“观彼人文，而乐我平泰。”